Carsten Bach (LA), 2024-12-05:
Tak for det, formand.
I dag behandler vi beslutningsforslag nr. B 18, der har til hensigt at give kommunerne en bemyndigelse til at afslå ansøgninger om udvidelse af husdyrproduktion baseret på den nu efterhånden højt besungne helhedsvurdering.
Lad mig starte med at sige, at Liberal Alliance ikke kan støtte forslaget, og det vil jeg så gerne kort redegøre for.
Forslagsstillerne fra Enhedslisten bygger forslaget på en præmis, der i hvert fald i min optik ikke helt holder vand, nemlig det, at kommunerne i dag er magtesløse over for udvidelser af de her husdyrproduktioner.
Sandheden er, som vi også har kunnet høre fra tidligere ordførere og fra ministeren selv, at kommunerne allerede har værktøjer til at kunne stille krav og begrænsninger – der kan reguleres støj, lugt, støv, der kan stilles krav til transporttider og fastsættes ruter for tunge køretøjer osv. osv.
Disse værktøjer er for mig at se i hvert fald ganske effektive og kan bruges til at imødekomme lokale hensyn
Når det gælder miljøgodkendelser, er det korrekt som skrevet i forslaget, at kommunerne har fået frataget nogle opgaver tilbage i 2017, men jeg synes også, det er vigtigt at huske på, hvorfor det skete.
meget, meget vanskeligt ved at håndtere den her opgave med miljøgodkendelser.
Det underminerede både forudsigeligheden og retssikkerheden, og derfor blev tilgangen til og håndteringen af de her miljøgodkendelser ændret, og det har givet et langt bedre resultat og mere ensartede løsninger.
Liberal Alliance står fast på, at erhvervslivet og herunder også landbruget skal have stabile rammebetingelser.
Det er en forudsætning for, at virksomhederne kan planlægge langsigtet, lave investeringer og skabe vækst og en mere bæredygtig produktion.
Forslaget fra Enhedslisten vil i praksis skabe en situation, hvor reglerne for udvidelse afhænger af lokale politiske prioriteringer, og det er opskriften på uforudsigelighed og usikkerhed.
Et helt grundlæggende princip i god forvaltning er, at hvis man som borger eller virksomhed opfylder objektive krav, skal man kunne forvente at få en tilladelse.
Hvis vi begynder at erstatte objektive kriterier med subjektive politiske vurderinger ude lokalt, risikerer vi også at skabe en form for retspolitisk lotteri, og det er hverken rimeligt eller retfærdigt.
Vi må også fastholde, at de miljøkrav, der gælder i dag, ikke er en forringelse i forhold til tidligere.
De høje standarder for miljøbeskyttelse er de samme, uanset hvordan godkendelserne håndteres.
Ændringerne i 2017 handlede alene om forbedret retssikkerhed og effektivitet, og det er også lykkedes med de ændringer.
Det vil underminere principper om forudsigelighed og retssikkerhed, og det vil sætte landbrugsvirksomheder og landbrugsfamilier i en situation, hvor lokalpolitik kan blokere for ellers helt lovlige og også bæredygtige udvidelser, og derfor kan Liberal Alliance selvfølgelig ikke støtte forslaget.
Tak for ordet.
Jeg er glad for imødekommelsen fra Enhedslistens side om, at noget af det, jeg som ordfører for Liberal Alliance siger på Folketingets talerstol, rent faktisk er rigtigt.
Tak for det.
Så vil jeg kvittere den modsatte vej og anerkende fuldt ud, at jo, der kan være bl.a. gener omkring transporttryk i lokalområdet i forhold til vejnet og andet.
Det er der ikke nogen tvivl om, og det er jo også derfor, der er nogle bestemmelser i den eksisterende miljølovgivning, der gør, at kommunerne, hvilket jeg i øvrigt også nævnte i indledningen af min tale, kan fastsætte nogle regler for transportruter, transporttid osv. osv.